"กรณ์" รับแบงก์เกาหลีสนซื้อ SCIB
รมว.คลัง ยอมรับ ธนาคารของเกาหลีใต้สนใจซื้อหุ้นธนาคารนครหลวงไทย ระบุเป็นเรื่องของ ธปท.เป็นผู้เจรจารายละเอียด
18 ม.ค. 2553

รมว.คลัง ยอมรับ ธนาคารของเกาหลีใต้สนใจซื้อหุ้นธนาคารนครหลวงไทย ระบุเป็นเรื่องของ ธปท.เป็นผู้เจรจารายละเอียด
นายกรณ์ จาติกวณิช รมว.คลัง เปิดเผยว่า ได้รับทราบกรณีที่ธนาคารโคเรีย ดีเวล็อปเมนต์ แบงก์ (KDB) ของรัฐบาลเกาหลีใต้ สนใจที่จะเข้าซื้อหุ้นของธนาคารนครหลวงไทย (SCIB) จากกองทุนเพื่อการฟื้นฟูและพัฒนาระบบสถาบันการเงินแล้ว เพียงแต่ขณะนี้เป็นขั้นตอนการเจรจาของ ธปท. ก่อนที่จะมีการเสนอเรื่องตามขั้นตอนต่อไป
"ผมรับทราบว่า มีธนาคารเกาหลี สนใจที่จะเข้ามาลงทุนในหุ้นนครหลวงไทย แต่ขณะนี้เป็นขั้นตอนที่แบงก์ชาติเอง จะเจรจาในรายละเอียด ก่อนที่จะนำเสนอตามขั้นตอน ต่อไป" นายกรณ์ กล่าว
ล่าสุด มีข่าวจากทาง KDB ที่ออกมาระบุว่า ธนาคารกำลังเตรียมซื้อหุ้น 47% ของ SCIB ซึ่งเป็นธนาคารพาณิชย์ใหญ่อันดับ 7 ของไทย ในวงเงินที่อาจสูงกว่า 900 ล้านดอลลาร์สหรัฐ โดยนายมิน ยู-ซุง ประธานเจ้าหน้าที่บริหาร ของ KDB กำลังอยู่ระหว่าง การเดินทางเยือนประเทศไทย เพื่อหารือการซื้อหุ้นดังกล่าว  
นายกรณ์ กล่าวว่า ความคืบหน้าการขายหุ้นธนาคารสินเอเชีย (ACL)  ล่าสุด ธนาคารอินดัสเตรียล แอนด์ คอมเมอร์เชียล แบงก์ ออฟ ไชน่า (ICBC) ได้สรุปเงื่อนไขครั้งสุดท้ายที่จะซื้อหุ้นธนาคารสินเอเชีย และได้ส่งให้ธนาคารแห่งประเทศไทย (ธปท.) พิจารณาแล้วตั้งแต่เมื่อสัปดาห์ที่ผ่านมาแล้ว ดังนั้นขณะนี้จึงถือว่าขั้นตอนของทางจีนเสร็จเรียบร้อยหมดแล้ว ที่เหลือจึงเป็นกระบวนการของไทย กล่าวคือต้องให้ ธปท. พิจารณารายละเอียดก่อน หากเห็นชอบก็ต้องเสนอมาให้กระทรวงการคลังพิจารณาต่อไป และหลังจากนั้นก็จะเป็นขั้นตอนที่จะเตรียมเข้าสู่การเสนอซื้อหลักทรัพย์ (เทนเดอร์ออฟเฟอร์) โดยยืนยันว่า ราคาเป็นไปตามที่เคยพูดไว้ก่อนหน้านี้
ก่อนหน้านี้ ICBC ได้ลงนามในสัญญาซื้อขายหุ้น ACL จำนวน 19.26% จาก BBL ในราคาหุ้นละ 11.50 บาท โดยกระบวนการซื้อขายหุ้นดังกล่าว จะเป็นส่วนหนึ่งของการทำคำเสนอซื้อหุ้นทั้งหมดของ ACL โดยสมัครใจในราคาหุ้นละ 11.50 บาทเช่นกัน ซึ่งคาดใช้เงินไม่เกิน 1.83 หมื่นล้านบาท ซึ่งปัจจุบัน กระทรวงการคลัง ถือหุ้นใหญ่ใน ACL สัดส่วน 30.6% และ BBL ถือสัดส่วน 19.3%